સતત ચોથા દિવસે પણ નેશનલ હેલ્થ મિશન (N.H.M) ના અંદાજે 233 કર્મચારીઓ હડતાલ ઉપર જ રહેતા નવસારી જિલ્લાની સરકારી આરોગ્ય સેવા અસરગ્રસ્ત બની છે. નવસારી જિલ્લામાં સરકારી આરોગ્ય સેવાનું મોટું નેટવર્ક છે. જે સેવામાં સરકારનાં કાયમી કર્મચારીઓની સાથે અન્ય કરાર આધારિત કોન્ટ્રાક્ટ કર્મચારીઓ પણ છે. જેમાં નેશનલ હેલ્થ મિશન (એનએચએમ) હેઠળના કર્મચારીઓ મુખ્ય છે. નવસારી જિલ્લામાં અંદાજે 233 જેટલા એનએચએમનાં કર્મચારીઓ સેવા બજાવે છે. આ કર્મચારીઓ પ્રોગ્રામ આસીસ્ટન્ટ, ક્લેરિકલ પોસ્ટ, મેડીકલ ઓફિસર-ફાર્માસીસ જેવી ટેક્નીકલ પોસ્ટ ઉપર પણ કાર્યરત છે. આ કર્મચારીઓ પીએચસી, બ્લોક કચેરી, અર્બન હેલ્થ સેન્ટર, જિલ્લા કચેરીઓમાં સેવા બજાવી રહ્યાં છે. આ કર્મચારીઓ હાલ આંદોલને ચઢ્યા છે.